Po
De Po isch de grööscht Fluss vo Italie. Er het sini Quelle i de französisch-italienische Alpe und flüüsst dor d Poebni und mündet südlich vo Venedig i d Adria.

Flusslauf 
De Po entspringt i de italienische Gmaind Crissolo uf de Hochebni Pian del Re am Fuess vom Monviso i de Kottische Alpe. Er flüsst i östliche Richtig und wachst schnell zomene groosse Strom aa. Sini maiste Nebeflüss chömet us de Alpe, e paari au usem Apennin. Di grööschte nördliche Zueflüss sind d Dora Baltea usem Augstertal, d Sesia usem Valsesia, de Tessin usem Kanton Tessin, d Adda usem Veltlin und de Oglio usem Val Camonica. Di wichtigste süüdliche Zueflüss sind de Tanaro us de Ligurische Alpe, de Taro und de Panaro, baid usem Apennin.

De Po flüüst dor di italienische Provinze Piemont, Lombardai, Emiglia-Romagna und Venezie. Er mündet südlich vo de Lagunestadt Venedig i d Adria und bildet debi e groosses Delta.

Nu wenig groossi Städt liget direkt am Po, nämli Turin, Piacenza, Cremona und Ferrara.

Fisch 
Im Po und sinene Nebeflüss und Nebebäch lebet uusergwöönli vill endemischi Fischarte, wo nöd i anderne Flussystem vorchömed. Dezue ghöret s Po-Nüünaug (Lampetra zanandreai ), de Adria-Stör (Acipenser nacarii), d Hundsbarbe (Barbus caninus), d Süüdbarbe (Barbus plebejus), d Savetta (Chondrostoma soetta), de Triotto (Rutilus aula), de Pigo (Rutilus pigus), de Cavdano (Squalius squalus), de Vairone (Telestes muticellus), s Italienischi Grundeli (Cobitis bilineata ), d Marmorataforele (Salmo marmoratus) und de Ghiozzo (Padogobius bonelli).

Weblink 

Fluss i de Lombardei
Fluss im Piemont
Venezie